Title: ประกาศเจ้าพนักงานควบคุมการแลกเปลี่ยนเงิน เรื่อง การยื่นคำขออนุญาตต่อเจ้าพนักงานควบคุมการแลกเปลี่ยนเงินทางอิเล็กทรอนิกส์

ประกาศเจ้าพนักงานควบคุมการแลกเปลี่ยนเงิน

ประกาศเจ้าพนักงานควบคุมการแลกเปลี่ยนเงิน
เรื่อง
การยื่นคำขออนุญาตต่อเจ้าพนักงานควบคุมการแลกเปลี่ยนเงินทางอิเล็กทรอนิกส์

อาศัยอำนาจตามความในข้อ ๓ ข้อ ๔ ข้อ ๕ และข้อ ๘
แห่งประกาศกระทรวงการคลัง เรื่อง คำสั่งรัฐมนตรีให้ไว้แก่ตัวแทนรับอนุญาต ลงวันที่
๓๑ มีนาคม ๒๕๔๗ เจ้าพนักงานออกประกาศไว้ ดังต่อไปนี้

ข้อ ๑  ในประกาศนี้
ระบบ ECARS หมายความว่า
ระบบงานพิจารณาคำขออนุญาตและการรายงานตามระเบียบว่าด้วยการควบคุมการแลกเปลี่ยนเงินทางอิเล็กทรอนิกส์
(Exchange Control Approval and Reporting System) ที่ธนาคารแห่งประเทศไทยจัดทำขึ้นเพื่อรับข้อมูลคำขออนุญาตและรายงานจากผู้ใช้บริการ  ทั้งนี้ ระบบ ECARS ประกอบด้วย
(๑)
การยื่นคำขออนุญาตตามระเบียบว่าด้วยการควบคุมการแลกเปลี่ยนเงินทางอิเล็กทรอนิกส์
และ (๒) การรายงานข้อมูลการทำธุรกรรมตามหนังสืออนุญาตทางอิเล็กทรอนิกส์

ข้อ ๒  การยื่นคำขออนุญาตต่อเจ้าพนักงานควบคุมการแลกเปลี่ยนเงินตามกฎกระทรวง
ฉบับที่ ๑๓ ออกตามความในพระราชบัญญัติควบคุมการแลกเปลี่ยนเงิน พุทธศักราช ๒๔๘๕
และที่แก้ไขเพิ่มเติม หรือตามประกาศกระทรวงการคลัง เรื่อง
คำสั่งรัฐมนตรีให้ไว้แก่ตัวแทนรับอนุญาต ลงวันที่ ๓๑ มีนาคม ๒๕๔๗ และที่แก้ไขเพิ่มเติม
หมายรวมถึงการยื่นคำขออนุญาตโดยนิติบุคคลรับอนุญาตผ่านระบบ ECARS

ข้อ ๓  ในการยื่นคำขออนุญาตผ่านระบบ
ECARS ผู้ยื่นคำขออนุญาตผ่านระบบ ECARS ต้องจัดทำหรือแปลงเอกสารหลักฐานให้อยู่ในรูปของข้อมูลอิเล็กทรอนิกส์ตามกฎหมายว่าด้วยธุรกรรมทางอิเล็กทรอนิกส์
และถือปฏิบัติตามระเบียบธนาคารแห่งประเทศไทยว่าด้วยระบบงานพิจารณาคำขออนุญาตและการรายงานตามระเบียบว่าด้วยการควบคุมการแลกเปลี่ยนเงินทางอิเล็กทรอนิกส์

ข้อ ๔[๑]  ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ประกาศ
ณ วันที่ ๒๔ มิถุนายน พ.ศ. ๒๕๕๘
จันทวรรณ
 สุจริตกุล
เจ้าพนักงานควบคุมการแลกเปลี่ยนเงิน

ปริยานุช/ผู้จัดทำ
๙ กรกฎาคม ๒๕๕๘

ปุณิกา/ผู้ตรวจ
๑๕ กรกฎาคม
๒๕๕๘

[๑] ราชกิจจานุเบกษา
เล่ม ๑๓๒/ตอนพิเศษ ๑๕๗ ง/หน้า ๒๘/๗ กรกฎาคม ๒๕๕๘